Gabriel Antonio Mestre

**Gabriel Antonio Mestre** (født 15. september 1968 i Mar del Plata i Argentina) er en argentinsk geistlig og emeritert katolsk erkebiskop av La Plata.
## Liv og virke
### Bakgrunn
Gabriel Antonio Mestre vokste opp i en kjøpmannsfamilie i San Juan-distriktet i Mar del Plata. Han ble døpt i sognekirken *San José* og konfirmert i oktober 1984 i katedralen i Mar del Plata. Mestre gikk først på *Escuela N° 61* barneskole og senere *Escuela de Educación Técnica N° 1* (ENET) i Mar del Plata, der han fikk en grad i kjemiteknikk. Deretter begynte han å studere sosialarbeid ved Universidad Nacional de Mar del Plata, men avbrøt etter et år. Fra 1989 studerte han filosofi og katolsk teologi ved San José-seminaret i La Plata.

### Prest
Biskopen av Mar del Plata, José María Arancedo, diakonviet ham den 2. august 1996 i katedralen i Mar del Plata, og presteviet ham for bispedømmet Mar del Plata den 16. mai 1997.

Mestre begynte som kapellan ved katedralen i Mar del Plata. I 2000 ble han sendt til Buenos Aires for videre studier, hvor han i 2001 studerte ved Det pavelige katolske universitet i Argentina under Luis Heriberto Rivas og skrev lisensiatsarbeidet *«Felipe y el eunuco etíope: Hechos 8, 25–40»*. I tillegg til studiene var han sjelesørger i sognet *San José del Talar* i Buenos Aires og fra 2000 til 2006 var han ansvarlig for bibelske emner i *Kommisjonen for katekese og bibelsk pastoral omsorg* for Den argentinske bispekonferanse.

Etter at han kom tilbake til bispedømmet Mar del Plata, var Mestre sogneprest for sognet *Asunción de la Virgen* og kapellan ved *Hospital Materno Infantil* i Mar del Plata fra 2002 til 2010. Han ledet også *Instituto de Formación Pablo VI* fra 2002 til 2007 og underviste i bibelstudier ved *Escuela Universitaria de Teología* i Mar del Plata, hvor han også var viserektor. I løpet av denne tiden grunnla han også bispedømmets bibelkommisjon og ble dens assessor. Fra 2001 til 2008 ledsaget han også seminaristene i bispedømmet Mar del Plata og koordinerte deres praktiske pastoralopplæring. Fra 2010 til 2014 fungerte han som assessor for bispedømmets sekretariat for familiepastoral omsorg og fra 2010 til 2012 som sogneprest i menigheten *Inmaculada Concepción* i Villa Gesell.

Fra 2012 var Mestre generalvikar for bispedømmet Mar del Plata og sogneprest for katedralen. Han var også ansvarlig som assessor for kvinners sjelesorg og for innviede jomfruer og fra 2015 for den åndelige og sosiale bevegelse *Ain Karem*, som støtter uønsket eller tvangsgravide kvinner. Han var også medlem av Presterådet, Konsultorkollegiet og bispedømmets eiendomsråd, og av Senteret for bibelsk sjelesorg for CELAM.

### Biskop av Mar del Plata
Den 18. juli 2017 utnevnte pave Frans ham til biskop av Mar del Plata. Den emeriterte biskop av Mar del Plata, Antonio Marino, ordinerte ham til biskop 26. august samme år i katedralen i Mar del Plata; medkonsekratorer var erkebiskopen av Santa Fe de la Vera Cruz, José María Arancedo, og erkebiskopen av Paraná, Juan Alberto Puiggari. Som biskop var Mestre storkansler ved *Escuela Universitaria de Teología* i Mar del Plata,[8] hvor han fortsatte å undervise i Det nye testamente. Fra 2018 undertviste han også som professor ved San José-seminaret i La Plata.

I den argentinske bispekonferanse har Mestre også ledet Kommisjonen for katekese og bibelsk pastoral omsorg siden 2021, som han har vært medlem av siden 2017. Han tok til orde for større representasjon av lekfolk, spesielt kvinner, i kirkens lederstillinger. Som biskop av Mar del Plata utnevnte han et flertall av lekfolk til å være bispelige delegater. Han tok også til orde for å gi nattverd til gjengifte fraskilte og en aktiv rolle i kirkelivet for mennesker som lever i samkjønnede forhold, for eksempel som lektorer i gudstjenester, og i kirkelige verv.

### Erkebiskop av La Plata
Pave Frans utnevnte ham til erkebiskop av La Plata den 28. juli 2023. Der etterfulgte han erkebiskop Víctor Manuel Fernández, som var blitt utnevnt til prefekt i Vatikanet for Dikasteriet for Troslæren. 

Mestres innsettelse som erkebiskop av La Plata fant sted den 16. september samme år.
### Fratreden
Den 27. mai 2024 innvilget pave Frans erkebiskop Gabriel Antonio Mestres tidlige fratreden. Han hadde ledet erkebispedømmet i bare åtte måneder, og var 55 år gammel.

Vatikanet ga ingen grunn for erkebiskop Mestres fratreden. Men i en uttalelse deb 27. mai sa erkebiskopen at han nylig var blitt innkalt til Roma for å *«diskutere noen aspekter»* ved situasjonen i Mar del Plata bispedømme. I tillegg til at det var dette bispedømmet hann hadde vært biskop for tidligere, tilhører det også La Platas metropolitanprovins. *«I den evige stad, etter å ha konfrontert noen forskjellige oppfatninger av det som skjedde i bispedømmet Mar del Plata fra november 2023 til i dag, ba pave Frans meg om å trekke meg fra La Platas bispesete.»*

## Skrifter
* 
* 
* 
* 
* 
* 
* 
* 
* 
* 
* 
* 
* 

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Alessandro Mattei (1744-1820) *1767
* Kardinal Pietro Francesco Galleffi (1770-1837) *1819
* Kardinal Giacomo Filippo Fransoni (1775-1856) *1822
* Kardinal Carlo Sacconi (1808-1889) *1851
* Kardinal Edward Henry Howard of Norfolk (1829-1892) *1872
* Kardinal Mariano Rampolla del Tindaro (1843-1913) *1887
* Kardinal Antonio Vico (1847-1829) *1898
* Erkebiskop Filippo Cortesi (1876-1947) *1921
*Erkebiskop Zenobio Lorenzo Guilland (1890-1962) *1935
*Biskop Anunciado Serafini (1898-1963) *1935
*Kardinal Antonio Quarracino (1923-1998) *1962
* Erkebiskop Héctor Rubén Aguer (1943- ) *1992
* Biskop Antonio Marino (1972- ) *2003
* Erkebiskop *Gabriel Antonio Mestre* (1968- ) *2017

## Referanser